காவிரிப் பாசனப் பகுதி விவசாயிகளுக்கு உரிய நிவாரணம் வழங்கப்படும் என்கிற உறுதி மொழியே மீண்டும் ஆளுநர் உரையிலும் தெரிவிக்கப்பட்டுள்ளது. ஆனால், தொடர்ந்து தற்கொலைச் சாவுகள் நிகழ்ந்து கொண்டிருக்கும் நிலையில், பாதிக்கப்பட்டுள்ள விவசாயிகளுக்கும், விவசாயத் தொழிலாளர்களுக்கும் தற்கொலை செய்து கொண்ட விவசாயிகளுக்கும் நிவாரணம் அறிவிக்கப்படாதது ஏமாற்றமளிக்கிறது. ஆய்வுக்குழு அறிக்கை அளித்துள்ள நிலையில், உடனடியாக நிவாரணம் அறிவிக்கப்பட்டிருக்க வேண்டும். மேலும் டெல்டா மாவட்டம் முழுவதையும் வறட்சியால் பாதிக்கப்பட்ட மாவட்டங்களாக அறிவிப்பதோடு, தமிழகத்தில் இதர மாவட்டங்களிலும் வறட்சியால் பாதிக்கப்பட்ட பகுதிகளையும் அறிவித்து நிவாரணங்களை வழங்க வேண்டும்.